Okresná prokuratúra Považská Bystrica 
Ľ. Štúra 1, 017 01 Považská Bystrica 1

Sp. zn. : Pv 606/13/3306	Považská Bystrica, 28.1.2014
EEČ : 2-26-13-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci bola ako matka dvoch maloletých detí XXXXX obidvaja narodení dňa XXXXX, povinná podľa Zákona o rodine, prispievať na ich výživu po 180,- € mesačne na obe deti spolu, vždy do 15. dňa v mesiaci, do rúk ich otca XXXXX, bytom XXXXX na základe rozsudku Okresného súdu XXXXX sp. zn.XXXXX zo dňa 09.02.2011, právoplatného dňom 27.04.2011, túto povinnosť neplnila vôbec, a to ani v mieste bydliska detí, ani na inom mieste a úmyselne sa jej vyhýbala tak, že aj keď pracovala najskôr v s.r.o. XXXXX XXXXX od XXXXX do XXXXX,s  čistou priemernou mesačnou mzdou vo výške 217,50, pracovný pomer bol ukončený v skúšobnej dobe, zo zárobku neprispela na výživu detí žiadnou čiastkou, potom  sa zamestnala až dňa 01.04.2013 v XXXXX avšak zo svojho príjmu opätovne na výživu svojich detí neprispievala, čím jej za obdobie od decembra roku 2012 do konca mája roku 2013, vznikol dlh na výživnom vo výške 1.080,- €,

lebo zanikla trestnosť činu tým, že obv. XXXXX vyživovaciu povinnosť voči maloletým deťom dodatočne splnila v celom rozsahu a trestný čin nemal trvalo nepriaznivé následky.

Odôvodnenie:
	Uznesením povereného príslušníka Obvodného oddelenia PZ XXXXX sp. zn. XXXXX-2013 zo dňa 16.05.2013 bolo  začaté trestné stíhanie vo veci prečinu zanedbania povinnej výživy podľa § 207 ods. 2 Tr. zák. a ďalším uznesením povereného príslušníka PZ zo dňa 18.06.2013, bolo vznesené  obvinenie XXXXX pre prečin zanedbania povinnej výživy podľa § 207 ods. 2 Tr. zák., na tom skutkovom základe, ako je to uvedené vo výroku tohto uznesenia.

	Po skončení prípravného konania mi poverený príslušník PZ predložil dňa 16.01.2014 vyšetrovací spis sp. zn. XXXXX ktorý sa na vec vzťahuje, s návrhom na zastavenie trestného stíhania pre horeuvedený trestný čin voči obv. XXXXX, z dôvodu účinnej ľútosti. 

	Preskúmala som vyšetrovací spis a zistila som, že návrh povereného príslušníka PZ je dôvodný. 

	Z vyšetrovacieho spisu je zrejmé, že obv. XXXXX skutočne neplatila výživné v takej výške ako jej bolo určené súdom v období od decembra roku 2012, najmenej do konca apríla roku 2013, a to i napriek tomu, že počas kritickej doby väčšinou pracovala, ale zo svojho zárobku výživné neplatila. Svoju vyživovaciu povinnosť začala plniť až v mesiaci máj roku 2013, odkedy sa snažila platiť bežné mesačné výživné vo výške 180,-€ a zároveň doplatiť za každý kritický mesiac určitú finančnú čiastku. Od mesiaca október roku 2013 jej boli vykonávané zrážky zo mzdy zmestnávateľom - a.s. XXXXX vo výške 392,23 €. Takto postupne uhradila od mája roku 2013 až do januára roku 2014, vrátane,teda za 14 mesiacov, výživné v celkovej výške 2520,-€. 
	
	XXXXX vo svojej výpovedi zo dňa 08.10.2013 uviedla, že zo začiatku kritickej doby nemala dostatok finančných prostriedkov, pretože sa vrátila v novembri roku 2012 z XXXXX a nepodarilo sa jej ihneď zohnať prácu. Bola evidovaná aj na úrade práce, neskôr pracovala v s.r.o. XXXXX potom v s.r.o. XXXXX a od 15.08.2013 pracuje v a.s. XXXXX XXXXX pričom zamestnávateľ jej od októbra 2013 vykonáva pravidelne zrážky titulom výživného, mesačne vo výške 392,23 €. Uviedla, že vedela o dlhu na výživnom a sľúbila,  že sa bude snažiť dlh vyrovnať.                                                                                                                                                                                                                                                                                                       

	Poškodený XXXXX, otec maloletých detí, bol vypočutý naposledy dňa 09.01.2014. Vo svojej výpovedi potvrdil, že obv. XXXXX uhradila celý dlh na výživnom, za obdobie od decembra roku 2012, až do januára roku 2014, vrátanie tohto mesiaca, pričom neplatenie výživného nemalo trvalo nepriaznivé následky na deti.

	Spisový materiál obsahuje dôkazy listinného charakteru a to rozsudok o výživnom, rodné listy detí, správy na obvinenú XXXXX, potvrdenie posledného zamestnávateľa o výkone zrážok titulom výživného, odpis z registra trestov a fotokópie potvrdení z účtu oprávneného v peňažnom ústave, z ktorého je zrejmé, kedy a v akej výške zaplatila obv. XXXXX výživné na deti.

	Z horeuvedených dôkazov vyplýva, že obv.XXXXX uhradila výživné za kritické obdobie, na maloleté deti, XXXXX a XXXXX, ešte počas trvania prípravného konania, čím využila ustanovenie § 86 ods. 1 písm. a/ Tr. zák., o účinnej ľútosti, pričom  neplatenie výživného nemalo trvalo nepriaznivé následky na deti, a preto trestnosť jej činu zanikla. 

	Podľa § 86 ods. 1 písm. a/ Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemal trvalo nepriaznivé  následky a  páchateľ svoju povinnosť dodatočne splnil skôr, než sa súd odobral na záverečnú poradu. 

	Podľa § 215 ods.1 písm. h/ Tr. por.  prokurátor zastaví trestné stíhanie, ak zanikla trestnosť činu. 

	Vzhľadom na horeuvádzané dôvody som rozhodla tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Vašutová
prokurátorka